<classify> WANAWAKE wametakiwa wajitokeze kugombea nafasi mbalimbali katika uchaguzi ujao, huku Katibu Mkuu wa Baraza la Maaskofu Katoliki Tanzania TEC, Padri Charles Kitima akisema anayejijua si mwadilifu asigombee.Mwito huo umetolewa katika kongamano la Kamati ya Viongozi wa Dini Mbalimbali kuhusu Nafasi ya Mwanamke Katika Uongozi wa Kuchaguliwa.Novemba 24, 2019 Tanzania itafanya Uchaguzi wa Serikali za Mitaa, huku Uchaguzi Mkuu wa kuwachagua Madiwani, Wabunge na Rais ukitarajiwa kufanyika Oktoba 2020.Wakizungumza katika siku ya pili ya kongamano hilo, lililowashirikisha wanawake 100 kutoka Baraza Kuu la Waislamu Tanzania Bakwata, Jumuiya ya Kikristo Tanzania CCT, TEC na wawakirishi wa serikali na asasi za kiraia lililohitimishwa jana katika Ukumbi wa AMECEA Kurasini Dar es Salaam, washiriki walisema ni haki ya wanawake kushiriki katika uongozi wa kuchaguliwa.Katika mada yake mintarafu Jukumu na Nafasi ya Serikali za Mitaa katika Maendeleo ya jamii, Padri Kitima amesema wanawake wana haki ya kikatiba kushiriki kuongoza na kutawala nchi kwa kuwa Katiba ya Tanzania inasisitiza kuwa, kila mtu ana haki ya kushiriki kuchagua au kuchaguliwa.Alisema jamii inapokuwa na viongozi wengi wanawake, kwa kiasi kikubwa huwa adilifu kwa kuwa kwa hulka yake, mwanamke ni mwadilifu, mpenda amani, mwenye huruma na mchamungu.Akina mama shirikini kikamilifu katika uongozi na uchumi wa nchi ili serikali ipate mapato yake na iweze kuimarisha huduma za kijamii kwa watu. Katika kutawala nchi, mwanamke lazima ashiriki kuchagua na kuchaguliwa maana uwezo mnao, alisema Padri Kitima.Aliongeza: Mkijitokeza na kushiriki kikamilifu katika uongozi, mtasaidia kuvunja mizizi ya rushwa katika nchi yetu na mjue kuwa rushwa haitamalizwa kwa kuweka watu gerezani maana magereza zitajaa ndiyo maana ni muhimu hata viongozi wa dini washiriki zaidi kuiunga mkono serikali katika vita dhidi ya rushwa.Aliwataka wanawake kuwajengea utambuzi watoto na vijana, kutambua kuwa kushiriki rushwa na kutokulipa kodi ni kuliibia Taifa na kumwibia Mungu kwani kodi hiyo ndiyo hutumika kuwasaidia wanajamii wakiwamo maskini kupitia huduma mbalimbali.Mwenyekiti wa Taifa wa Wanawake Waislamu Tanzania kupitia Bakwata, Shamim Khan aliwataka wanawake kuacha woga katika kutafuta uongozi wa kuchaguliwa, kwa kuwa wengi wanaothubutu wanaweza.Aliwataka wanaume kuwaruhusu wake na binti zao kushiriki mchakato wa uchaguzi wa kisiasa ili wapate uongozi wa kuchaguliwa, badala ya kutegemea kuteuliwa katika ngazi mbalimbali. Askofu Msaidizi wa Jimbo Katoriki la Bukoba, Method Kilaini alisema ili kujenga nchi na ulimwengu bora zaidi, vionjo vya akina mama na vya akina baba vinahitaji tangu ngazi ya familia hadi Taifa.Akina baba tujue wakina mama wanaweza na wanahitajika hivyo, tusaidie kuwasukuma kwa kuwatia hamasa ili wajitokeze katika uongozi, alisema Askofu Kilaini.Aliongeza: Hata wanawake ule uthubutu wanaokuwa nao wawapo shuleni kuwa mbele kwa mambo mengi yakiwamo ya masomo na michezo, wauendeleze maana naona ni tofauti wakitoka shuleni; sijui ule uthubutu unakwenda wapi!Katika kongomano hilo, Mjumbe wa Sekretarieti ya Uchaguzi wa Serikali za Mitaa kutoka Ofisi ya Rais, Tawala za Mikoa na Serikali za Mitaa Tamisemi, Martha Mariki amesema serikali kupitia Tamisemi, ipo tayari na inaendelea kufanya mchakato wa Uchaguzi wa Serikali za Mitaa kuwa shirikishi. Mariki alisema,Fursa zipo za kutosha na kanuni zipo zinazotoa fursa kwa wanawake kushirki uchaguzi kwani serikali imeweka mazingira wezeshi kwa mwanamke kushiriki uchaguzi...Mwanasheria na Ofisa Programu katika Dawati la Wanawake na Watoto katika Kituo cha Sheria na Haki za Binadamu LHRC, Renatha Selemani alisema zinahitajika juhudi za pamoja kukabili changamoto zinazowakabili wanawake katika mchakato wa uchaguzi wa kisiasa, hasa wanapotaka kugombea nafasi za uongozi ikiwamo minongono kuwa kuna madai ya rushwa ya ngono katika baadhi ya vyama na maeneo.Katika vyama mpaka mwanamke achaguliwe kugombea, kuna changamoto nyingi ndiyo maana wengine wanasema kuna rushwa ya ngono inayodaiwa kwa wanawake wengi ili wateuliwe kugombea na hali hiyo, inamfanya mwingine ajitoe kwa kuwa hawezi kujidhalilisha yeye na familia yake, alisema Renatha.  <topic>: KITAIFA 